Predkladacia správa

Rada OSN pre ľudské práva je najvýznamnejším ľudskoprávnym orgánom v systéme OSN. Vznikla na základe rezolúcie VZ OSN č. 60/251 zo dňa 15. marca 2006 a nahradila bývalú Komisiu pre ľudské práva. Rada má v súčasnosti 47 členov, ktorých volí VZ OSN na základe regionálneho kľúča (Afrika - 13, Ázia - 13, východná Európa - 6, Latinská Amerika a Karibik - 8, západná Európa a ostatné krajiny - 7). EÚ je momentálne zastúpená 7 členmi. Rada zasadá v Ženeve a funguje ako stály orgán na rozdiel od Komisie, ktorá sa schádzala len raz ročne. 

Slovenská republika kandiduje do Rady OSN  pre ľudské práva na obdobie rokov 2008 - 2011. Voľby sa uskutočnia počas prebiehajúceho 62. Valného zhromaždenia OSN v máji 2008 v New Yorku. Vo východoeurópskej regionálnej skupine sa však uvoľnia len 2 miesta, pričom ďalšími kandidátmi okrem SR sú i Srbsko a Ukrajina. Kandidatúru na to isté funkčné obdobie pôvodne predložila i Česká republika, ktorá však prednedávnom oznámila jej stiahnutie.   

Rezolúcia Valného zhromaždenia OSN č. 60/251 z roku 2006 stanovuje, že členské štáty pri voľbách nových členov Rady budú zohľadňovať príspevok kandidátov k rozvoju a ochrane ľudských práv, ako aj ich dobrovoľné prísľuby a záväzky, ku ktorým sa v tejto súvislosti prihlásia. Zvolení členovia Rady sa okrem toho zaväzujú udržiavať najvyššie štandardy pri rozvoji a ochrane ľudských práv, plne spolupracovať s Radou a podrobiť sa hodnoteniu v rámci mechanizmu univerzálneho periodického hodnotenia. 

Povinnou náležitosťou každej kandidatúry do Rady je predloženie písomného dokumentu - tzv. dobrovoľných prísľubov a záväzkov (voluntary pledges and commitments). Kandidujúca krajina zasiela tento dokument ostatným členským štátom, Úradu Vysokej komisárky OSN pre ľudské práva a Sekretariátu OSN, ktorý zabezpečí jeho zverejnenie aj prostredníctvom internetu. Materiál sa spravidla distribuuje formou bežnej diplomatickej korešpondencie ako príloha (aide-mémoire) k verbálnej nóte.    

Predložený dokument „Dobrovoľné prísľuby a záväzky ku kandidatúre SR do Rady OSN pre ľudské práva“ vychádza z predpísanej štruktúry a zaužívaných zvyklostí v rámci OSN. Každá kandidujúca krajina má stručne a výstižne pomenovať viaceré konkrétne a splniteľné „prísľuby a záväzky“, ktoré je možné overiť aj v praxi. Kandidát osobitne špecifikuje príspevok k ľudskoprávnym aktivitám na medzinárodnej úrovni, ako aj priblíži plánované iniciatívy v oblasti ochrany ľudských práv na národnej úrovni v čase predpokladaného členstva v Rade. 

Obsah predkladaného materiálu bol konzultovaný s vecne príslušnými vládnymi orgánmi pre oblasť ochrany ľudských práv. Do dokumentu boli zahrnuté len záväzky, ku ktorým sa SR ako zmluvná strana väčšiny základných medzinárodných dohovorov a nástrojov pre oblasť ľudských práv prihlásila už v minulosti a ktoré aj priebežne plní bez ohľadu na to, či sa stane alebo nestane členom Rady. Novou črtou Rady je proces tzv. univerzálneho periodického hodnotenia, ktorým musia postupne prejsť všetky členské štáty OSN. V zmysle rozhodnutia z roku 2007 podstúpi SR uvedený hodnotiaci proces v roku 2009 (pravdepodobne v máji budúceho roka), a to aj v prípade, že nebude zvolená do Rady. Za týmto účelom bude okrem iného potrebné v súčinnosti s odbornými rezortmi pripraviť situačnú správu o stave ochrany ľudských práv v SR (cca 20 strán), ktorá bude následne prezentovaná v orgánoch Rady.